ŉ Polisiewoordvoerder, sers. Tlalanyane Pakela, sê die een baba se lykie is Sondag in ŉ buitetoilet gekry naby die 28-jarige vrou se huis in Thandanani in die Vrystaat. Die ander lykie is nie gevind nie. Pakela sê die vrou het na bewering haar swangerskap op sewe maande probeer beëindig deur twee tablette te drink wat sy by ŉ Nigeriese dokter gekry het. Hy sê die eerste baba is lewend gebore waarna die vrou glo die lykie in die buitetoilet gegooi het. Die tweede baba het glo verdrink nadat die vrou ŉ paar uur later weer geboorte gegee het terwyl sy gebad het. Die vrou se kêrel het na bewering gehelp om van die babas se lykies ontslae te raak. ŉ Vriendin van die vrou het glo gesien hoe die tweede baba in die bad gebore word en verdrink het. Die paartjie word aangekla van moord en sal binnekort in die Welkom landdroshof verskyn.